text: Cal saber posar les agulles d'estendre i col·locar cada tipus de peça de la manera més adequada
  No estenguis les samarretes per les espatlles. La marca està garantida. // CC0
  25/09/2021 07:58 Actualitzada el 29/09/2021 08:50
  Després de fer la bugada toca estendre la roba. I, encara que sembli una operació fàcil i sense importància, si no ho fem bé, hi ha peces de roba que poden agafar mala forma, i quedar marcades o fins i tot descolorides.
  Per això t'oferim un seguit de consells i trucs per aconseguir els millors resultats i que l'estenedor deixi de ser l'enemic.
  Les pinces, millor de plàstic
  Igual que els mitjons, les agulles d'estendre la roba van desapareixent sense explicació. A poc a poc anem veient que ens en falten i acabem fent malabarismes perquè tota la roba estesa quedi fixada. Entre aquests malabarismes hi ha aprofitar una pinça per estendre dues peces diferents i això és un error, ja que quan la roba és molla, entre la pressió de la pinça i el temps de contacte una peça podria transferir el color a l'altra i deixar-la tacada per sempre.
  Les agulles d'estendre, millor de plàstic. // CC0
  Tornant a l'escassetat, quan toqui anar a comprar pinces noves, agafa'n de plàstic. Les de fusta acostumen a pessigar més fort i les marques que deixen són més pronunciades.
  Més: Set petits trucs per no haver de planxar (i no portar ni una arruga)
  Per norma general, has de col·locar les pinces sempre on hi hagi costures, especialment en les samarretes. Molta gent estén les samarretes agafant-les pel mig de les espatlles i això deixa unes marques molt antiestètiques que no desapareixen fins a la bugada següent.
  Si estens la samarreta per les espatlles t'hi quedarà una marca. // CC0
  Per això les samarretes (i tota la roba que puguem) cal estendre-les girades de dins cap enfora i pinçant-les per les aixelles, perquè allà hi ha costures gruixudes. A més, si quedés alguna petita marca, no es veuria.
  Les camises són delicades i agafen mala forma molt ràpidament. A més, la majoria no són de punt, sinó de teixit pla, i això fa que les marques de les agulles d'estendre es vegin encara més. Per això et recomanem que les estenguis col·locades en un penja-robes i amb els botons tancats.
  Les camises són molt propenses a quedar marcades. // CC0
  Els pantalons i les faldilles s'han d'agafar per la cintura o per l'entrecuix, per tal que no quedin marcades les agulles. Segons de quina tela siguin, també està indicat estendre els pantalons per l'altre extrem, pels turmells. Si els poses penjant de cap per avall (amb els botons cordats i la cremallera tancada), el pes de la cintura estirarà els pantalons i ajudarà a eliminar les arrugues. Això ho pots fer amb pantalons texans, però els que són de tela més fina tenen el risc de quedar marcats per les pinces, així que serà millor que els agafis per la cintura, que tenen més capes de roba i no acusen tant el pinçament.
  Roba de llana o teixits delicats
  Les agulles d'estendre provoquen deformacions molt fàcilment i no es recomana estendre la roba delicada amb aquest estri. Les peces de llana i altres gèneres semblants absorbeixen molta aigua i quan les treus de la rentadora pesen molt. El seu propi pes, afegit a l'elasticitat de les fibres, facilita que s'estirin massa i es deformin si les penges amb un parell de pinces.
  Hi ha penja-robes que deformen la roba delicada, com en aquest cas; imagina't que el jersei estigués moll. // CC0
  Si vols estendre un jersei de llana amb un parell de pinces, pots fer-ho com si fos una samarreta, per les aixelles. Això, o pots optar per un penja-robes gruixut. Ha de ser gruixut perquè si és el típic de plàstic, deixarà una important deformació a les espatlles. Per evitar això, un cop hagis posat el jersei moll al penja-robes, agafa les mànigues i estén-les pels punys. Així no pesaran ni deformaran les espatlles. Si no ho vols fer, procura almenys que les costures que divideixen les mànigues de les espatlles quedin sobre el penja-robes.
  Una altra opció, molt més segura, és posar una tovallola seca sobre l'estenedor i posar el jersei reposant-hi en horitzontal a sobre.
  Si estens molt bé la roba potser no hi quedaran les marques de les pinces, però segons com, el sol podria afectar els colors. Per això és molt important girar la roba de dins cap enfora perquè l'acció del sol no descoloreixi el teixit.
  Si estens la samarreta per les aixelles, el sol incidirà sobre una línia de teixit i el pot descolorir més que la resta de roba. // RAC1
  Si sempre estens les samarretes pinçades per les aixelles, sempre reposarà la mateixa part de la peça de roba sobre el cable de l'estenedor i, per tant, el sol sempre tocarà el mateix punt. S'han donat casos de samarretes que han quedat amb una línia horitzontal de descolorit que va d'una aixella a l'altra, així que et recomanem que entris la roba de seguida que estigui eixuta.
  Centrifuga al màxim, si la roba ho permet
  Les peces de roba de punt pesaran menys si estan ben centrifugades, perquè ja sortiran gairebé eixutes de la rentadora. Si l'etiqueta permet la centrifugació, aprofita al màxim les revolucions de la màquina de rentar i quan estenguis els jerseis i samarretes no s'estiraran tant perquè pesaran menys.
  Centrifuga la roba tant com puguis. // CC0
  Finalment, no deixis la roba estesa més temps del compte. Quan vegis que ja està eixuta, entra-la perquè el sol no la ressequi ni es mengi els colors.